തെക്കുംഭാഗം ബീച്ചിലെ സദാചാര ഗുണ്ടായിസം: പ്രതികള്ക്കായി അന്വേഷണം പരവൂര്: പരവൂര് തെക്കുംഭാഗം ബീച്ചില് അമ്മയ്ക്കും മകനും നേരെയുണ്ടായ സദാചാര ഗുണ്ടായിസത്തില് പരവൂര് പൊലീസ് അന്വേഷണം ആരംഭിച്ചു. തിങ്കളാഴ്ച്ച വൈകിട്ട് 3.30നായിരുന്നു സംഭവം. എഴുകോണ് ചീരങ്കാവ് സ്വദേശികളായ കണ്ണങ്കര തെക്കതില് ഷംല 44, മകന് സാലു 23 എന്നിവര്ക്ക് നേരെയാണ് ആക്രമണമുണ്ടായത്. ഷംലയുടെ ചികിത്സയുടെ ആവശ്യത്തിനായി തിരുവനന്തപുരം മെഡി. കോളേജ് ആശുപത്രിയില്പോയി തിരികെ മടങ്ങി വരുമ്ബോള് ഭക്ഷണം കഴിക്കാനാണ് തെക്കുംഭാഗം ബീച്ചിലെ റോഡരികില് വാഹനം നിറുത്തിയത്. ഈ സമയം ഒരാളെത്തി ഇവര്ക്ക് നേരെ അസഭ്യം പറഞ്ഞു. തുടര്ന്ന് കമ്ബിവടി ഉപയോഗിച്ച് കാറിന്റെ മുന്നിലെ ഗ്ലാസ് അടിച്ചു പൊട്ടിച്ചു. വാഹനത്തില് നിന്ന് മകന് സാലു പുറത്തിറങ്ങിയപ്പോള് മകനെയും കമ്ബിവടി കൊണ്ട് മര്ദിച്ചു. തടയാനെത്തിയ ഷംലയെയും ആക്രമിച്ചു. മര്ദനത്തില് ഷംലയുടെ കൈകള്ക്കും മുതുകിനും സാരമായി പരിക്കേറ്റു. അതുവഴി പോയവര് സംഭവം കണ്ടെങ്കിലും ആരും പ്രതികരിച്ചില്ലെന്നും ഷംല പറയുന്നു. തുടര്ന്ന് ഇവര് വിവരം പരവൂര് പൊലീസിനെ അറിയിച്ചു. പൊലീസ് സ്ഥലത്തെത്തിയെങ്കിലും അക്രമിയെ കണ്ടെത്താനായില്ല. ഷംലയും സാലുവും സ്വകാര്യ ആശുപത്രിയില് ചികിത്സയിലാണ്.